ນາຍົກໃໝ່ຍີ່ປຸ່ນ ປະກາດລາຍຊື່ ຄະນະລັດຖະບານ
ທ່ານ Koichiro Gemba ຊຶ່ງເປັນລັດຖະມົນຕີ ຍຸດທະສາດແຫ່ງຊາດ ຈະໄດ້ເປັນລັດຖະມົນຕີ ການຕ່າງປະເທດຄົນໃໝ່ຂອງຍີ່ປຸ່ນ.
ນາຍົກລັດຖະມົນຕີທີ່ຫາກໍຖືກແຕ່ງຕັ້ງເມື່ອໄວໆມານີ້ຂອງຍີ່ປຸ່ນໄດ້ປະກາດກ່ຽວກັບການຕັ້ງ ລັດຖະບານຊຸດໃໝ່ ທີ່ແນໃສ່ເພື່ອນຳພາປະເທດຊາດຜ່ານຜ່າການຟື້ນໂຕຄືນຂອງເສດຖະກິດ ທີ່ຍັງບອບບາງແລະສັ່ນຄອນ ລຸນຫຼັງທີ່ໄດ້ເກີດແຜ່ນດິນໄຫວ ໃນວັນສຸກມື້ນີ້ ທ່ານ Yoshihiko Noda ໄດ້ແຕ່ງຕັ້ງທ່ານ Jun Azumi ນັກຂ່າວທີ່ໄດ້ກາຍ ເປັນຫົວໜ້າຮັບຜິດຊອບກ່ຽວກັບກິດການສະພາຂອງພັກປະຊາທິປະໄຕຍີ່ປຸ່ນ ຊຶ່ງເປັນພັກລັດ ຖະບານ ທີ່ປົກຄອງປະເທດໃນເວລານີ້ ໃຫ້ເປັນລັດຖະມົນຕີການເງິນ ຄົນໃໝ່ຂອງປະເທດ ທ່ານ Koichiro Gemba ຊຶ່ງເປັນລັດຖະມົນຕີຍຸດທະສາດແຫ່ງຊາດ ຈະໄດ້ເປັນລັດຖະມົນ ຕີການຕ່າງປະເທດຄົນໃໝ່ຂອງຍີ່ປຸ່ນ ທ່ານ Azumi ແລະທ່ານ Gemba ຊຶ່ງຕ່າງກໍມີອາຍຸ 50 ປີນັ້ນ ແມ່ນມີອາຍຸຂ້ອນຂ້າງໜຸ່ມ ຖ້າສົມທຽບໃສ່ຄະນະລັດຖະມົນຕີຊຸດກ່ອນທີ່ຄອບງຳໂດຍພວກນັກການເມືອງທີ່ມີປະສົບພະ ການນັ້ນ ບຸກຄົນທັງສອງຕ່າງກໍເປັນພັນທະມິດທີ່ໃກ້ຊິດຂອງທ່ານ Noda ທ່ານ Noda ໄດ້ຮັບການຢືນຢັນຈາກສະພາແຫ່ງຊາດ ໃຫ້ເປັນນາຍົກລັດຖະມົນຕີຄົນໃໝ່ ຂອງຍີ່ປຸ່ນໃນມື້ວັນອັງຄານຜ່ານມາ ທ່ານໄດ້ສືບທອດຕຳແໜ່ງຕໍ່ຈາກທ່ານ Naoto Kan ທີ່ໄດ້ລາອອກໃນສັບປະດາແລ້ວທ່າມກາງການບໍ່ພໍໃຈເປັນຢ່າງແຮງຂອງປະຊາຊົນກ່ຽວກັບ ການຮັບມືຂອງລັດຖະບານທ່ານ ຕໍ່ໄພແຜ່ນດິນໄຫວແລະວິກິດການທີ່ໂຮງໄຟຟ້ານິວເຄລຍ Fukushima